慶封宅古井行
作者：陸龜蒙
朝代：唐

paragraphs: 古甓團團蘚花碧，鼎渫寒泉深百尺。
江南戴白盡能言，此地曾爲慶封宅。
慶封嗜酒荒齊政，齊人剪族封奔迸。
雖過魯國羞魯儒，欲弄吳民竊吳柄。
吳分巖邑號朱方，子家負固心彊梁。
澤車豪馬馳似水，錦鳳玉龍森若牆。
一朝雲夢圍兵至，胸陷鋒鋩腦塗地。
因知富德不富財，顏氏簞瓢有深意。
宣父嘗違盜泉水，懦夫立事貪夫止。
今歌此井示吳人，斷綆沉瓶自茲始。